Lampiran SYARAT PENGESAHAN BAHASA MELAYU DALAM IKLAN OLEH DEWAN BAHASA DAN PUSTAKA (DBP) 1. Dewan Bahasa dan Pustaka (DBP) mengesahkan kandungan bahasa yang digunakan dalam iklan (papan iklan luar, iklan tiang, iklan elektronik, papan premis perniagaan, kain rentang, gegantung, poster, badan kenderaan, notis makluman dan pelabelan). Bahasa kebangsaan yang digunakan dalam iklan mestilah betul dan tepat dari segi ejaan, istilah dan tatabahasa serta sopan dan tidak mempunyai konotasi buruk. Pengesahan ini termasuklah pada nama kedai atau jenama keutamaan, selain keterangan utama perniagaan dan keterangan tambahan lain sekiranya ada. 2. Sekiranya terdapat penggunaan bahasa lain selain daripada bahasa kebangsaan yang tidak berdaftar dengan Syarikat Suruhanjaya Malaysia (SSM), Perbadanan Harta Intelek Malaysia (MyIPO) atau pihak lain yang berkaitan, perkataan tersebut hendaklah diterjemahkan kepada bahasa kebangsaan atau dibuat dwibahasa dengan bahasa kebangsaan diberikan keutamaan dari segi saiz huruf (saiz huruf bahasa kebangsaan hendaklah lebih besar daripada bahasa lain yang digunakan), warna (terang, jelas, mudah dibaca) dan kedudukan (bahasa kebangsaan diletakkan di bahagian atas perkataan bahasa lain). 3. Bahasa kebangsaan hendaklah digunakan dalam semua jenama keutamaan (nama kedai, nama produk dan lain-lain yang berkaitan yang diletakkan di tengah-tengah papan premis perniagaan) dalam iklan, sama ada secara sendiri atau bersama dengan bahasa-bahasa lain kecuali bagi jenama khas perniagaan seperti TOSHIBA, SAMSUNG dan lain-lain. 4. Penggunaan slogan atau keterangan tambahan lain yang berkaitan dengan perniagaan yang menggunakan bahasa lain selain bahasa kebangsaan dan tidak berdaftar dengan Perbadanan Harta Intelek Malaysia (MyIPO) atau pihak lain yang berkaitan, slogan atau keterangan tambahan tersebut juga perlu diterjemahkan kepada bahasa kebangsaan atau dibuat dwibahasa dengan bahasa kebangsaan diberikan keutamaan dari segi saiz huruf (saiz huruf bahasa kebangsaan hendaklah lebih besar daripada bahasa lain yang digunakan), warna (terang, jelas, mudah dibaca) dan kedudukan (bahasa kebangsaan diletakkan di bahagian atas perkataan bahasa lain).
Lampiran 5. Ketetapan ini dibuat berdasarkan Garis Panduan Perancangan Papan Tanda Premis Perniagaan (2018) yang telah diluluskan oleh Mesyuarat Jawatankuasa Perancangan dan Pembangunan PLANMalaysia dan Garis Panduan Perancangan Papan Iklan Luar (2009) yang telah diluluskan oleh Mesyuarat Jemaah Menteri pada 31 Oktober 2008 dan Mesyuarat Majlis Negara bagi Kerajaan Tempatan Ke-61 (MNKT Ke-61) pada 2 Disember 2008. Kedua-dua garis panduan ini telah diterbitkan oleh PLANMalaysia (Jabatan Perancangan Bandar dan Desa), Kementerian Perumahan dan Kerajaan Tempatan dan tertakluk pada sebarang pindaan yang berkuat kuasa dari semasa ke semasa. Pelanggan boleh merujuk garis panduan ini melalui laman web 6. Selain menerima permohonan iklan dengan tanda dagang (trademark) yang telah berdaftar (Registered) dengan Perbadanan Harta Intelek Malaysia (MyIPO), pihak DBP juga menerima permohonan iklan dengan tanda dagang yang sedang dalam proses kelulusan. Walau bagaimanapun, keputusan akhir berkaitan dengan tanda dagang tersebut untuk mendapatkan status Registered bergantung pada kelulusan pihak MyIPO dan pelanggan bertanggungjawab sepenuhnya terhadap iklan dengan tanda dagang tersebut sekiranya tidak diluluskan. Permohonan yang sedang dalam proses kelulusan perlu menggunakan simbol ™, manakala permohonan dengan status Registered perlu menggunakan simbol ®. Pihak DBP tidak bertanggungjawab terhadap iklan dengan tanda dagang yang tidak diluluskan dan pengesahan bagi iklan tersebut mestilah tertakluk pada syarat yang dinyatakan dalam dokumen ini. 7. Sekiranya semua syarat ini tidak dipatuhi, pihak DBP tidak akan mengesahkan penggunaan bahasa kebangsaan dalam iklan kerana peranan DBP adalah untuk mengesahkan bahasa kebangsaan dalam iklan dan Pihak Berkuasa Tempatan (PBT) merupakan pihak yang bertanggungjawab meluluskan lesen iklan.
Garis Panduan Perancangan Papan Tanda Premis Perniagaan berkaitan dengan kandungan dan visual paparan dan bahasa. Lampiran
Lampiran
Garis Panduan Perancangan Papan Iklan Luar berkaitan dengan kandungan dan visual paparan dan bahasa. Lampiran